**Buruiană, nu știu care**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Buruiană, nu știu care

Þi-i porecla de născare

Și nici nu vreau să ți-o știu.

Știu că ești pământul viu

Și că, orișicum, tu crești

Făr-a ști cum te numești.

În fieștecare sat

Fetele te-au botezat.

În fiecare urzică

A pus Domnul o mărgică

Și-a croit tulpini și floare

După soiuri de tipare

Cu osârdnică migală,

Să nu stea țărâna goală.

De folos ori nefolos,

El vrea-ntâi lucru frumos.

Dintr-o îngustime-a ștofii

A scos crinii și cartofii.

Cu același fir de ață

Þese, prinde și agață,

Și la fel cu-aceeași râvnă

Că scoți floare, că dai țâfnă.

Omul însă, căpcăun,

Vrea frumos numai ce-i bun,

Împărțind, pe câte toate

Sunt, în feluri de bucate,

Judecata i-o dă gura

Și-i dă lingura măsura.

Nu-i frumos la el ceva

Care nu se poate bea,

Și nimic bun și curat

Nu-i, ce nu e de mâncat.

Buruieni cu fir aprins,

Nu vă caut după lins,

Spicul nu-l aleg cu must

Și nici ghimpii după gust.